Nordmann blant anklagede aktivister i Egypt
- En norsk statsborger som jobber for en utenlandsk organisasjon i Egypt, blir anklaget for brudd på regelverket for frivillige organisasjoner i Egypt, bekrefter pressevakt i UD, Frode O. Andersen til NTB. Kontorene til i alt 17 lokale og internasjonale organisasjoner ble i desember ransaket i forbindelse med anklagene om ulovlig finansiering. Nå er ialt 44 personer av ulike nasjonaliteter anklaget i forbindelse med saken om finansiering av ikke-statlige organisasjoner. Han opplyser at UD har vært i kontakt med vedkommende og ytt konsulær bistand. - Det er bekymringsfullt at internasjonale organisasjoner ikke blir gitt mulighet til å samarbeide med det sivile samfunnet i Egypt og myndighetene i Egypt. Vi håper denne saken vil bli løst raskt, sier Andersen.Det amerikanske utenriksdepartementet uttrykker dyp bekymring. - Vi har sett meldinger i mediene om at det planlegges å fremme en rekke saker om amerikanskfinansierte organisasjoner for straffedomstolen i Kairo, sier departementets talskvinne Victoria Nuland. - Vi er svært bekymret over disse meldingene og forsøker nå å få klarhet i saken fra Egypt, sier hun. Det er ikke blitt oppgitt noen dato for rettssakene, men det skal være ilagt reiseforbud for de involverte.Også amerikanske organisasjoner er svært urolige over utviklingen i saken. - Dette er nok en opptrapping fra egyptiske myndigheter i krigen mot det sivile samfunn. Og det er ikke bare snakk om amerikanske organisasjoner, det gjelder også egyptiske, sier Charles Dunne, leder for Midtøsten- og Nord-Afrika-avdelingen til Freedom House.
En norsk statsborger er blant de 44 personene som Egypt anklager for ulovlig finansiering av frivillige organisasjoner, opplyser UD.